বিকেল তিনটায় দুই দলের মধ্যে টস করেন আম্পায়ার সুজিত দাশ ও নুর মোহাম্মদ মামুন। এরপর জাতীয় সংগীত পরিবেশনের মধ্য দিয়ে শুরু হয় নির্ধারিত ১২ ওভারের খেলা। টসে জিতে ব্যাট করার সিদ্ধান্ত নেয় পল্লীবন্ধু ক্রিকেট কিংস। ওপেনার হিসেবে মাঠে নামেন বিদেশী খেলোয়াড় আবদুল্লাহ ও শাওন। ড্রাগন্সের নাঈমের প্রথম বলেই বোল্ড হয়ে সাজঘরে ফিরেন শাওন। মাঠে নামেন দলের অধিনায়ক সুমন। তিনিও শূণ্যরানে প্যাভিলিয়নে ফিরে যান। মাঠে নামেন অভি। তিনিও শূণ্যরানে আউট হলে পল্লীবন্ধু শিবিরে হতাশা নেমে আসে। আব্দুল্লাহ একাই পল্লীবন্ধুকে এগিয়ে যাওয়ার সাহস দিচ্ছেলেন। তবে অভির পর রিমন মাঠে নেমে আট রান করে রানআউটের ফাঁদে পড়লে চরম বিপর্যয়ে পড়ে উদ্বোধনী ম্যাচে ৪৩ রানে জয়ী হওয়া পল্লীবন্ধু ক্রিকেট কিংস। কায়েম আর আব্দুল্লাহ পল্লীবন্ধুকে খাদের কিনার থেকে টেনে তোলার চেষ্টা করেন কিন্তু না! ড্রাগন্সের আইকন মোরশেদের বলে বোল্ড হয়ে প্যাভিলিয়নে ফিরেন আব্দুল্লাহ। এরপর কায়েম, রুমান, কায়েস, আরকান ও আবদুল আজিজ মাঠে নামলেও কায়েস ছাড়া কেউ ব্যক্তিগত দশ রানের বেশি নিতে পারেননি। সব উইকেট হারিয়ে পল্লীবন্ধু সংগ্রহ করে ৮২ রান। ড্রাগন্সের আইকন মোরশেদ চার উইকেট শিকার করেন। নাঈম, তানভির ও হাকিম শিকার করেন এক উইকেট করে।